《又代钱惟重挽顾母辞一章》
明代·林大春

井丹亦有言，之子在江黄。井丹过闾时，余亦浮荆湘。

云羽各差池，未获同登堂。忆昔顾生来，明经谒未央。

生也奉檄归，江汉空相望。怅余未云遇，神交千里长。

去年余西归，比邻接辉光。每怀生也进，遥知母也强。

昨日闻报书，云已游大荒。造物茫何意，孝子心苦伤。

井丹甫作诵，清风激中肠。因之感聚散，不独悲存亡。

如玉惭徐孺，生刍聊寄将。

作者简介：（1523—1588）明广东潮阳人，字邦阳，一字井丹。嘉靖二十九年进士。授行人，累官浙江提学副使，致高拱私党于法，为言官论劾，罢官。有《井丹集》。